<classify> Mchezo huo utakaochezwa kwenye Uwanja wa Taifa Dar es Salaam, unatarajiwa kuwa mkali na wa kusisimua, huku ukiamua hatma ya msimamo wa timu hizo mbili, ambazo hazijawahi kufungwa tangu kuanza kwa ligi hiyo.Tayari timu hizo mbili, ambazo pia ndio washindi wa kwanza na pili katika ligi ya msimu uliopita, kila moja imeshacheza mechi tano na kujikusanyia pointi 15, hivyo endapo moja itapoteza mchezo huo wa leo, itakuwa imeporomoka.Pamoja na kuwa pointi sawa, lakini Yanga ndio wanaonekana kuwa na safu kali zaidi ya ushambuliaji, kwani wana akiba ya mabao 13 kibindoni wakati wenzao wa Azam FC wamezifumania nyavu mara tisa hadi sasa.Kwa upande wa mabao ya kufungwa ambayo ndio yanaonesha uimara na ubutu wa beki, Yanga wamefungwa bao moja tu hadi sasa wakati wapinzani wao hao wameruhusu mabao mawili kutinga katika nyavu yao. Yanga itamkosa kiungo wake mahiri Haruna Niyonzima wakati Azam FC wenyewe watamkosa Jean Baptiste Mugiraneza pamoja na Frank Dumayo.Niyonzima na Mugiraneza wako kwao Rwanda ambako walikuwa wakiichezea timu yao ya taifa, lakini Niyonzima pia litumia muda huo kufunga ndoa na wote hawajarudi. Timu ya taifa ya Rwanda Amavubi ilicheza dhidi ya Tunisia na Burkina Faso.Akizungumza Kocha Mkuu wa Azam FC, Stuwart Hall alikiri mchezo dhidi ya Yanga kuwa mgumu na kuwakosa Mugireneza na Dumayo, ambaye alifiwa na kaka yake. Hall alisema kuwa atapanga kikosi chake kutokana na wachezaji aliokuwa nao katika mazoezi na waliofanya vizuri.Timu hizo zinatarajiwa kuoneshana kazi hasa katika sehemu ya kiungo ambako ndiko mashambulizi na ulinzi utakapoanzia. Katika mchezo wa hivi karibuni, Azam FC iliifunga Yanga kwa penalti 8-7 baada ya kutoka suluhu katika mchezo wa fainali ya Kombe la Kagame kwenye Uwanja wa Taifa.Shirikisho la Soka Tanzania lilitangaza viingilio, ambapo kiingilio cha chini kitakuwa Sh 5,000 huku kiingilio cha juu kitakuwa ni Sh 30,000 kwa VIP A na Sh 20,000 kwa VIP B C.Wakati mchezo huo utachezeshwa na Abdallah Kambuzi kutoka mkoani Shinyanga, akisaidiwa na Makame Mdogo Shinyanga, Robert Luhemeja Mara, mwamuzi wa akiba Frank Komba Dar es Salaam, huku Kamishna wa mchezo ni Joseph Mapunda kutoka mkoa wa Ruvuma.  <topic>: MICHEZO 